Troels Lund Poulsen (V), 2009-04-28:
Jeg tror ikke, at man ikke kan finde det forslag, om hvilket det ikke ville være en god idé at sige, at Danmark skulle gå foran.
Vi går også foran på en lang række områder på miljøområdet, hvor vi siger: Her kan vi komme igennem, her kan det lykkes at lave en god natur- eller miljøbeskyttelse for hele EU.
Men det er selvfølgelig ikke uden grund, at jeg her i dag tillader mig at sige, at det jo er noget, der har været forsøgt før - så sent som i 2007, hvor man måtte konstatere, at det ikke var noget, der var særlig mange lande, der var interesseret i.
Derfor synes jeg ikke, at det vigtigste for mig som miljøminister må være at arbejde for en løsning, som vi måske ikke engang kan få opbakning til fra Kommissionen eller for den sags skyld nå til enighed om med de andre lande.
Når den sag forhåbentlig løses i 2009, kan det jo bringe os videre til at diskutere de ting, som hr. Benny Engelbrecht foreslår.
Men jeg synes, der er et presserende problem, der først skal løses, og det er altså det dansk-tyske problem.
Tak for forslaget fra en bred kreds af personer omkring opfordringen til regeringen om at indføre et fælles europæisk pantsystem for returemballage til drikkevarer.
Jeg er sådan set enig i, at pant- og returordningen, som vi har diskuteret tidligere her i dag, får flere til at returnere tomme flasker og dåser og derfor også har en positiv indvirkning på både miljø og ressourceforbrug.
Forslaget er jo et udtryk for et ønske, som jeg også deler, nemlig ønsket om at skåne miljøet og dermed også sikre, at der ikke er så meget henkastet affald i naturen.
Et særligt problem er de dåser, som ender i naturen.
Vi har også diskuteret tidligere her i dag, at det særlig er de pantfri dåser købt på den anden side af den dansk-tyske grænse, som ikke bliver returneret og genanvendt.
Var dåserne i stedet blevet genanvendt, kunne de være blevet til 800.000 nye dåser.
Det er et helt uhensigtsmæssigt spild af ressourcer, og det er også er et meget stort naturmæssigt problem.
Som jeg nævnte under det tidligere beslutningsforslag, B 110, har jeg taget den her problemstilling op og er i tæt dialog med min tyske kollega og også de tyske miljømyndigheder i Slesvig-Holsten.
Men som jeg også sagde i den sidste debat, har vi jo ikke siddet med hænderne i skødet.
Vi gør noget, indtil vi forhåbentlig kan lande en aftale med tyskerne.
Det, som jeg synes er vigtigt at sige i forhold til det fremsatte beslutningsforslag her i dag, er, at man jo godt kunne overveje at støtte et europæisk pantsystem, men det, som jeg i hvert fald kan være bekymret for, er, at fællesnævneren bliver for lav, og at det kommer til at betyde forringelser i forhold til de positive effekter, der er.
Derfor synes jeg også, at det er værd på lang sigt at arbejde efter et fælles europæisk pant- og retursystem, men vi må også konstatere, at når vi har diskuteret det her med de andre europæiske lande, og det har vi gjort så sent som i 2004 og også i 2007, så har der ikke været den nødvendige interesse fra vores europæiske kollegaer.
Men samtidig skal vi selvfølgelig også være klar til at kunne rykke, når vi vurderer, at tiden er inde til at lave et fælles EU-initiativ, når vi kan få en fornuftig europæisk løsning, som betyder en reel forbedring og ikke udgør en risiko for forringelse af det danske system, som jo i dag faktisk fungerer ganske udmærket.
Så med baggrund i det kan jeg sige, at regeringen ikke kan støtte det forslag, som i dag er fremsat som beslutningsforslag.